Borec, Tomáš, minister spravodlivosti SR (2015-01-27):
Ďakujem pekne, pán predseda, za slovo. Vážené pani poslankyne, poslanci, predkladám na rokovanie Národnej rady v prvom čítaní návrh zákona, ktorý bol vypracovaný na základe programového vyhlásenia vlády Slovenskej republiky, ďalej Plánu legislatívnych úloh vlády Slovenskej republiky na rok 2014 a uznesenia vlády Slovenskej republiky č. 453/2014. Cieľom predloženého návrhu zákona je vytvoriť legislatívne podmienky pre reálne využívanie kontroly dodržiavania niektorých, najmä súdnych rozhodnutí technickými prostriedkami so zámerom zlepšenia využívania alternatívnych trestov alebo odklonov v trestnom konaní. Návrh zákona ďalej na tento účel nanovo vymedzuje inštitút tzv. probácie, trest domáceho väzenia a zavádza možnosť premeny zvyšku trestu odňatia slobody na trest domáceho väzenia. Súčasťou návrhu zákona je aj realizácia vybraných opatrení Európskeho výboru na zabránenie mučenia a neľudského či ponižujúceho zaobchádzania alebo trestania v oblasti výkonu trestu odňatia slobody a väzby. Návrh zákona predstavuje realizačnú fázu projektu Ministerstva spravodlivosti Slovenskej republiky, tzv. elektronického systému monitoringu obvinených a odsúdených a vytvára legislatívne predpoklady pre efektívnu kontrolu výkonu niektorých rozhodnutí súdov technickými prostriedkami. Navrhovaná právna úprava predpokladá, že kontrolu technickými prostriedkami bude môcť nariadiť súd v trestnom konaní a v občianskom konaní konkrétne alebo prokurátor v rámci prípravného konania. Výkon nariadenej kontroly technickými prostriedkami bude zabezpečovať probačný a mediačný úradník v spolupráci s operačným strediskom, ktorého činnosť bude zabezpečovať Ministerstvo spravodlivosti Slovenskej republiky, ktoré súčasne bude mať v správe používané technické prostriedky. V tejto súvislosti je potrebné uviesť, že kontrola technickými prostriedkami nie je sankčným mechanizmom, ale je nástrojom kontroly výkonu zákonom ustanovených rozhodnutí, ktoré sa budú, ktorými sa ukladajú zákazy, povinnosti alebo obmedzenia. Kontrolovaná osoba sa bude podieľať na trovách, ktoré štátu budú vznikať s prevádzkou týchto technických zariadení. Druhou možnosťou využitia technických prostriedkov, ktoré návrh zákona zavádza, je ich využitie v mieste výkonu trestu odňatia slobody na účely kontroly odsúdených. Návrhom zákona sú dotknuté nasledovné zákony, tak ako sú uvedené v poradí v zákone: zákon č. 99/1963 Občiansky súdny poriadok, ďalej zákon č. 300/2005 Z. z. Trestný zákon, zákon č. 311/2005 Z. z. Trestný poriadok v znení neskorších predpisov, zákon č. 549/2003 o súdnych úradníkoch v znení neskorších predpisov, zákon č. 550/2003 Z. z. o probačných a mediačných úradníkoch a o zmene a doplnení niektorých ďalších zákonov, zákon č. 475/2005 Z. z. o výkone trestu odňatia slobody a o zmene a doplnení niektorých zákonov, zákon č. 221/2006 o výkone väzby v znení neskorších predpisov. Tento návrh zákona je v súlade s ústavou, ústavnými zákonmi, medzinárodnými zmluvami, ktorými je Slovenská republika viazaná, a zákonmi a súčasne aj v súlade s právnym poriadkom Európskych spoločenstiev a Európskej únie. Čo sa týka predpokladaných vplyvov, tak návrh zákona zakladá vplyvy na rozpočet verejnej správy, sociálne vplyvy, vplyvy na informatizáciu spoločnosti, ktoré sú detailne popísané v doložke vybraných vplyvov a v jej prílohách v súlade s jednotnou metodikou na posudzovanie vybraných vplyvov. Návrh zákona nebude mať vplyv na podnikateľské prostredie ani vplyvy na životné prostredie. Tento návrh zákona bol predmetom riadneho pripomienkového konania a vláda Slovenskej republiky ho prerokovala a schválila na svojom rokovaní dňa 7. januára 2015. Pre tých, ktorí nie celkom vedia, o čom hovorím, tak hovorím vlastne o tzv. elektronických náramkoch, ktoré ste mali možnosť aj v médiách možno vidieť, sme ich dostatočne prezentovali. Tak keby ste mali ešte otázky, tak, samozrejme, potom odpoviem. Čiže toľko, v prvom čítaní vás chcem požiadať, aby ste podporili tento návrh zákona. Ďakujem pekne, skončil som.